
Text rozhodnutia
Súd: Krajský súd Bratislava Spisová značka: 15Co/196/2017 Identifikačné číslo súdneho spisu: 1617207874 Dátum vydania rozhodnutia: 27. 09. 2017 Meno a priezvisko sudcu, VSÚ: JUDr. Mária Hajdínová ECLI: ECLI:SK:KSBA:2017:1617207874.1 Uznesenie Krajský súd v Bratislave v senáte zloženom z predsedníčky senátu JUDr. Márie Hajdínovej a členov senátu JUDr. Evy Mészárosovej a JUDr. Silvie Walterovej v právnej veci žalobkyne: S. Y. , narodená dňa XX.XX.XXXX, trvale bytom P. - Y., adresa na doručovanie: P., L., proti žalovanému: Y. X. , narodený dňa XX.X.XXXX, bytom R., T. č. X/a, zastúpený JUDr. Vierou Huťanovou, advokátkou, Stupava, Hlavná č. 1843/63/A, o návrhu na nariadenie neodkladného opatrenia, na odvolanie žalovaného proti uzneseniu Okresného súdu Malacky zo dňa 2. augusta 2017, č.k. 31 C 102/2017-20, takto r o z h o d o l : I. Uznesenie Okresného súdu Malacky zo dňa 2. augusta 2017, č.k. 31 C/102/2017-20 vo výroku I., ktorým súd uložil žalovanému, aby sa dočasne po dobu 30 dní odo dňa vykonateľnosti tohto rozhodnutia bez výslovného súhlasu žalobkyne nepribližoval k žalobkyni na vzdialenosť menšiu ako 5 metrov s výnimkou účasti na procesných úkonoch v občianskom súdnom konaní, trestnom konaní a priestupkovom konaní, na ktoré bude predvolaný v rozsahu nevyhnutnom na riadnu účasť žalovaného na týchto úkonoch, z r u š u j e . II. Žiadna zo strán nemá právo na náhradu trov konania. o d ô v o d n e n i e : 1. Súd prvej inštancie napadnutým uznesením vyhovel návrhu žalobkyne na nariadenie neodkladného opatrenia a I. uložil žalovanému, aby sa dočasne po dobu 30 dní odo dňa vykonateľnosti tohto rozhodnutia bez výslovného súhlasu žalobkyne nepribližoval k žalobkyni na vzdialenosť menšiu ako 5 metrov s výnimkou účasti na procesných úkonoch v občianskom súdnom konaní, trestnom konaní a priestupkovom konaní, na ktoré bude predvolaný v rozsahu nevyhnutnom na riadnu účasť žalovaného na týchto úkonoch. II. Žalovaného poučil o tom, že môže podať žalobu vo veci samej v právnej veci náhrady škody v zmysle všeobecných ustanovení o zodpovednosti za škodu alebo inej ujmy spojenej s výkonom neodkladného opatrenia. III. Žalobkyni priznal nárok na náhradu trov konania v rozsahu 100 % a IV. uložil jej povinnosť zaplatiť na účet súdu súdny poplatok za návrh na nariadenie neodkladného opatrenia vo výške 33,- €. Svoje rozhodnutie odôvodnil právne ustanoveniami § 324 ods. 1, § 325 ods. 1, § 325 ods. 2 písm. h/, § 328 ods. 1, § 329 ods. 1, § 330 ods. 1, § 336 ods. 1, § 337 ods. 1 C.s.p. a vecne tým, že mal za preukázané, že žalobkyňa pociťuje strach o svoje zdravie a život, pretože sa obáva agresivity zo strany žalovaného, žalovaný ju v minulosti niekoľkokrát fyzicky napadol, pričom útoky boli typu faciek a sácania bez vážnejších poranení. Avšak tieto útoky sa stávali častejšími a aj intenzívnejšími. Žalovaný mal taktiež žalobkyni vulgárne nadávať pred ich deťmi, ponižovať ju a zažívala stresové situácie. Súd mal preukázané, že žalovaný bol v roku 2013 potrestaný za verbálne a fyzické útoky voči žalobkyni v rámci priestupkového konania formou pokarhania. Aktuálne v dňoch 21.7.2017 a 22.7.2017 došlo medzi žalobkyňou a žalovaným ku konfliktu, po návrate žalobkyne z P., kde bola s deťmi na prázdninách u svojej matky. Išlo predovšetkým o verbálny konflikt bez jej fyzického napadnutia. Žalobkyňa po tom, ako jej žalovaný povedal, že jej zruší trvalý pobyt v nehnuteľnosti a že deti budú bez mamičky, podala na žalovaného trestné oznámenie. Následne po podaní trestného oznámenia Obvodné oddelenie Policajného zboru v R. vykázalo žalovaného zo spoločného obydlia na dobu 10 dní počnúc dňom 22.7.2017. Žalobkyňa sa následne aj s deťmi v obave z možnej agresivity žalovaného odsťahovala z obydlia, ktoré obývala spoločne so žalovaným a s deťmi a ktorého vlastníkom je výlučne žalovaný. Do dňa vydania tohto rozhodnutia orgán činný v trestnom konaní nerozhodol, či sa vo veci začne trestné stíhanie. Trestný poriadok ukladá na rozhodnutie lehotu najneskôr do 30 dní od podania trestného oznámenia. Vec môže byť prípadne postúpená priestupkovému orgánu na konanie o priestupku alebo odložená. Súd prvej inštancie dospel k záveru, že žalobkyňa osvedčila bezodkladnosť potreby úpravy pomerov medzi účastníkmi, ako aj to, že existuje možnosť ohrozenia jej fyzickej a predovšetkým psychickej integrity zo strany žalovaného, keď mal za preukázané, z potvrdenia o vykázaní z obydlia zo dňa 22.7.2017, ako aj predošlého priestupkového previnenia, že sa žalovaný voči žalobkyni dopustil násilného správania, teda ohrozenia jej telesnej a predovšetkým duševnej integrity. 2. Proti uzneseniu súdu prvej inštancie, vychádzajúc z obsahu podaného odvolania, podal proti výroku I. uznesenia v zákonnej lehote odvolanie žalovaný. Odvolaciemu súdu navrhol uznesenie súdu prvej inštancie zrušiť. Uviedol, že súd prvej inštancie nariadil neodkladné opatrenie len na základe tvrdení žalobkyne, bez hodnoverného osvedčenia skutočností, ktoré by umožňovali prijať záver o pravdepodobnosti nároku, ktorému sa má poskytnúť ochrana a odôvodňovali potrebu neodkladnej úpravy pomerov. Uviedol, že žalobkyňa sa dňa 21.7.2017 odsťahovala zo spoločnej domácnosti na neznáme miesto, čím pominula potreba úpravy pomerov medzi stranami, žalovaný zrušil žalobkyni dňom 24.7.2017 trvalý pobyt na adrese T. X/a, R.. Strany si tak upravili pomery medzi sebou, čím odpadla potreba mimoriadneho prostriedku súdnej ochrany. K vzťahu so žalobkyňou žalovaný uviedol, že tento bol dlhšiu dobu nevyhovujúci, viazla vzájomná komunikácia, žalobkyňa nebola ochotná problémy riešiť, bola panovačná, vyhrážala sa, že sa aj so synmi odsťahuje a nedovolí mu sa s nimi stretávať. So synmi mohol tráviť čas len v jej prítomnosti, nemohol spolu s nimi navštevovať svojich rodičov a starú matku. Žalobkyňa dlhodobo nikde nepracuje; nie je pravdou, že by jej v tom žalovaný bránil, sám jej vyhľadal niekoľko ponúk práce, tie ale žalobkyni nevyhovovali. Žalobkyňa odmietla navštevovať autoškolu z dôvodu, že by podľa nej v jej neprítomnosti žalovaný nezvládol starostlivosť o deti. Intímny život medzi nimi nefungoval a nie je pravdou, že žalobkyňu fyzicky napadol, ani to, že by sa správal k deťom tak, ako to popisuje žalobkyňa. Podľa žalovaného je správanie žalobkyne ovplyvnené jej psychickou poruchou - úzkostnou depresiou a panickou dýchavičnosťou, na ktorú bola žalobkyňa, v začiatkoch ich vzťahu, liečená na psychiatrii v Y. a následne musela užívať lieky. 3. Žalobkyňa sa k odvolaniu žalovaného proti uzneseniu o nariadení neodkladného opatrenia nevyjadrila. 4. Odvolací súd preskúmal vec podľa § 380 ods. 1 zákona č. 160/2015 Z.z. (Civilný sporový poriadok, účinný od 1.7.2016) bez nariadenia odvolacieho pojednávania podľa § 378 ods. 1 C.s.p. a dospel k záveru, že uznesenie súdu prvej inštancie vo výroku I. je potrebné zrušiť (§ 389 ods. 1 písm. d/ C.s.p.). 5. Podľa § 333 C.s.p. neodkladné opatrenie zanikne, ak uplynul čas, na ktorý bolo nariadené. 6. Podľa § 389 ods. 1 písm. d/ C.s.p. odvolací súd rozhodnutie súdu prvej inštancie zruší, ak nejde o rozhodnutie vo veci samej a dôvody, pre ktoré bolo vydané, zanikli alebo ak také dôvody neexistovali. 7. Z obsahu spisu vyplýva, že súd prvej inštancie nariadil neodkladné opatrenie, ktorým vo výroku I. uznesením uložil žalovanému, aby sa bez výslovného súhlasu žalobkyne nepribližoval k žalobkyni na vzdialenosť menšiu ako 5 metrov s výnimkou účasti na procesných úkonoch v občianskom súdnom konaní, trestnom konaní a priestupkovom konaní, na ktoré bude predvolaný v rozsahu nevyhnutnom na riadnu účasť žalovaného na týchto úkonoch, pričom účinnosť neodkladného opatrenia časovo obmedzil na dobu 30 dní odo dňa vykonateľnosti tohto rozhodnutia. Rozhodnutie nadobudlo vykonateľnosť dňa 18.8.2017, dňa 18.9.2017 jeho účinky zanikli. 8. Vzhľadom k tomu, že v čase rozhodovania odvolacieho súdu o odvolaní žalovaného proti výroku I. uznesenia súdu prvej inštancie jeho účinky zanikli, súd uznesenie súdu prvej inštancie, v jeho výroku I., postupom podľa ustanovenia § 389 ods. 1 písm. d/ C.s.p. zrušil. 9. O trovách odvolacieho konania odvolací súd (v rozsahu zrušenia) rozhodol podľa § 255 ods. 2 C.s.p tak, že žiadna zo strán nemá právo na náhradu trov konania, keď, vzhľadom na zánik účinkov uznesenia súdu prvej inštancie v čase rozhodovania odvolacieho súdu, odvolací súd neskúmal meritum prejednávanej veci a neposudzoval tak mieru úspechu strán sporu. 10. Odvolací súd prijal rozhodnutie jednohlasne (§ 3 ods. 9 zákona č. 757/2004 Z.z. o súdoch a o zmene a doplnení niektorých zákonov v znení účinnom od 1.5.2011; § 393 ods. 2 C.s.p.). Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 C.s.p.). (1) Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne. (2) Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n) (§ 421 C.s.p.). (1) Dovolanie podľa § 421 ods. 1 nie je prípustné, ak a) napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c) je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a) a b). (2) Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie (§ 422 C.s.p.). Dovolanie len proti dôvodom rozhodnutia nie je prípustné (§ 423 C.s.p.). (1) Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. (2) Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.). (1) Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom. (2) Povinnosť podľa odseku 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 C.s.p.). (1) Dovolanie prípustné podľa § 420 možno odôvodniť iba tým, že v konaní došlo k vade uvedenej v tomto ustanovení. (2) Dovolací dôvod sa vymedzí tak, že dovolateľ uvedie, v čom spočíva táto vada (§ 431 C.s.p.). (1) Dovolanie prípustné podľa § 421 možno odôvodniť iba tým, že rozhodnutie spočíva v nesprávnom právnom posúdení veci. (2) Dovolací dôvod sa vymedzí tak, že dovolateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia (§ 432 C.s.p.). Dovolací dôvod nemožno vymedziť tak, že dovolateľ poukáže na svoje podania pred súdom prvej inštancie alebo pred odvolacím súdom (§ 433 C.s.p.). Dovolacie dôvody možno meniť a dopĺňať len do uplynutia lehoty na podanie dovolania (§ 434 C.s.p.). V dovolaní nemožno uplatňovať nové prostriedky procesného útoku a prostriedky procesnej obrany okrem skutočností a dôkazov na preukázanie prípustnosti a včasnosti podaného dovolania (§ 435 C.s.p.).

